Rookverbod – Hier om te bly? - Corona Krisissentrum
Tuis / COVID-19 / Rookverbod – Hier om te bly?
Rookverbod – Hier om te bly?
Indien jy 'n roker is of die inperkingstydperk saam met 'n roker probeer oorleef, sal jy moontlik reeds bewus wees dat die verbod op die verkoop van sigarette nie op vlak 3 van die nasionale inperking gelig gaan word nie. Dit was veral vir rokers 'n teleurstelling omdat daar groot verwagting onder die publiek was dat die verbod deur president Ramaphosa gelig sou word.
Die minister van samewerkende regering en tradisionele sake, Nkosazana Dlamini-Zuma, het in 'n verklaring redes verskaf wat die regering se besluit om die verbod op die verkoop van sigarette voort te sit, verduidelik.
Volgens die minister lei die gebruik van tabakprodukte tot respiratoriese siektes en affekteer dit ook mense wat aan sekondêre rook blootgestel word, selfs in gevalle wat nie met die Covid-19-virus te doen het nie. Dlamini-Zuma voer aan dat navorsing toon dat Covid-19 rokers swaarder as nierokers tref en dat meer rokers as nierokers in hoësorgeenhede opgeneem word. Die navorsing dui ook daarop dat meer rokers as ander pasiënte ventilators benodig en hul sterftekoers is dan ook hoër as in die geval van nierokers.
Die minister wys ook daarop dat mense sigarette en tabakprodukte deel en so word spoeg van een persoon na 'n ander oorgedra. Die praktyk het ook 'n invloed op die handhawing van sosiale afstand.
Die minister sê dat 'n verslag aangedui het dat 88% van rokers tydens vlak 5 van die nasionale inperking nie sigarette kon koop nie wat daarop dui dat die tydelike verbod daarin geslaag het om toegang tot en die gebruik van sigarette te laat afneem.
Die minister is al 'n geruime tyd 'n uitgesproke anti-roker en was in die verlede betrokke by die proses om rook in openbare plekke te verbied.
Die kommissaris van die SAID, Edward Kieswetter en die minister van finansies, Tito Mboweni het ook vroeër hul kommer oor die uitwerking van die verbod op produkte soos sigarette en drank op die land se belastinginkomste uitgespreek. Kieswetter het genoem dat die land reeds meer as R1,5 miljard aan inkomste verloor het weens die verbod op drank en sigarette en Mboweni het gesê dat die tesourie onder die huidige omstandighede 'n daling van 32% in die land se belastinginkomste verwag.
Talle drukgroepe, waaronder AfriForum en die Fair Trade Independent Tobacco Association, het reeds namens rokers asook die vervaardigers en verkopers van tabakprodukte ingetree. Die burgerregte-organisasie AfriForum, wat deel is van die Solidariteit Beweging, het 'n prokureursbrief op minister Dlamini-Zuma en op die minister van gesondheid dr. Zweli Mkhize beteken waarin die ministers in kennis gestel is dat AfriForum regstappe gaan neem.
Volgens Ernst Roets, hoof van beleid en aksie by AfriForum, is daar geen rasionele grondslag vir die rookverbod nie. Hy voer voorts aan dat die geheimsinnigheid van die regering in dié verband op die skending van burgerregte neerkom.
Roets wys daarop dat AfriForum nie veg vir rook nie, maar dat hulle veg vir vryheid – die vryheid vir die gemeenskap om nie aan verregaande voorskrifte onderwerp te word nie.